เอกสารแนบ 3

รายงานความรับผิดชอบของคณะกรรมการ ต่อรายงานทางการเงิน

เรียน ท่านผู้ถือหุ้น

งบการเงินของบริษัท ศรีไทยซุปเปอร์แวร์ จำกัด (มหาชน) และบริษัทย่อย
ได้จัดทำขึ้นตามข้อกำหนดพระราชบัญญัติบริษัทมหาชนจำกัด พ.ศ. 2538 พระราชบัญญัติการบัญชี
พ.ศ. 2543 พระราชบัญญัติหลักทรัพย์และตลาดหลักทรัพย์ พ.ศ. 2535
และประกาศของคณะกรรมการกำกับหลักทรัพย์และตลาดหลักทรัพย์ ว่าด้วยหลักเกณฑ์
เงื่อนไขและวิธีการรายงานการเปิดเผยข้อมูลเกี่ยวกับฐานะการเงินและผลการดำเนินงานของบริษัทที่ออกหลักทรัพย์
ซึ่งกำหนดให้คณะกรรมการต้องจัดให้มีการจัดทำงบการเงินเพื่อแสดงฐานะการเงินและผลการดำเนินงานในรอบปีที่ผ่านมาที่เป็นจริงและสมเหตุผล

บริษัทฯได้จัดทำงบการเงินรวมและงบการเงินเฉพาะบริษัท ประจำปีสิ้นสุดวันที่ 31 ธันวาคม พ.ศ.
2549 ตามหลักการบัญชีที่รับรองทั่วไป โดยใช้นโยบายการบัญชีที่เหมาะสม
ตามหลักความระมัดระวังและถือปฏิบัติอย่างสม่ำเสมอ มีความถูกต้อง
และมีการเปิดเผยข้อมูลในหมายเหตุประกอบงบการเงินอย่างเพียงพอ

คณะกรรมการบริษัท ได้จัดให้มีและดำรงไว้ซึ่งระบบการควบคุมภายในที่มีประสิทธิผล
เพื่อให้การดำเนินการเป็นไปอย่างมีประสิทธิภาพ โปร่งใสและน่าเชื่อถือ
คณะกรรมการบริษัทได้แต่งตั้งคณะกรรมการตรวจสอบ ซึ่งประกอบด้วยกรรมการอิสระจำนวน 3
ท่านที่ไม่ได้ดำรงตำแหน่งในคณะกรรมการบริหารเป็นผู้รับผิดชอบสอบทานรายงานทางการเงิน
ระบบควบคุมภายในและการตรวจสอบภายในเพื่อให้ความมั่นใจได้อย่างสมเหตุสมผลว่า
การบันทึกข้อมูลทางบัญชีมีความถูกต้องครบถ้วนและเพียงพอที่จะดำรงและรักษาไว้ซึ่งทรัพย์สินของบริษัทฯ
รวมทั้งป้องกันการทุจริตและการดำเนินการที่ผิดปกติอย่างมีสาระสำคัญ โดยคณะกรรมการตรวจสอบ
ได้แสดงความเห็นดังกล่าวไว้ในรายงานคณะกรรมการตรวจสอบ ซึ่งแสดงไว้ในรายงานประจำปีแล้ว

ทั้งนี้
ผู้สอบบัญชีของบริษัทได้แสดงความเห็นอย่างไม่มีเงื่อนไขว่างบการเงินรวมและงบการเงินเฉพาะของบริษัท
แสดงฐานะการเงินรวมและฐานะการเงินเฉพาะบริษัท ณ วันที่ 31 ธันวาคม พ.ศ. 2549
ผลการดำเนินงานรวมและผลการดำเนินงานเฉพาะบริษัท
และกระแสเงินสดรวมและกระแสเงินสดเฉพาะบริษัท สำหรับปีสิ้นสุดวันเดียวกัน
มีความถูกต้องตามที่ควรในสาระสำคัญตามหลักการบัญชีที่รับรองทั่วไป

[] ในนามคณะกรรมการบริษัท

(นายสนั่น อังอุบลกุล)

ประธานกรรมการบริษัท

รายงานคณะกรรมการตรวจสอบ

เรียน ท่านผู้ถือหุ้น

บริษัท ศรีไทยซุปเปอร์แวร์ จำกัด (มหาชน)

ในรอบระยะเวลาบัญชีประจำปีสิ้นสุดวันที่ 31 ธันวาคม 2549 คณะกรรมการตรวจสอบของบริษัท
ศรีไทยซุปเปอร์แวร์ จำกัด (มหาชน) ซึ่งประกอบด้วย นายวิโรจน์ เลาหะพันธุ์
ประธานคณะกรรมการตรวจสอบ นายเอ้งฮัก นนทิการ และนายสุชาติ บุญบรรเจิดศรี
กรรมการตรวจสอบ ได้จัดให้มีการประชุมรวม 4 ครั้ง ทุกครั้ง ผู้บริหารของบริษัท
ผู้สอบบัญชีรับอนุญาต และหัวหน้าหน่วยตรวจสอบภายใน ได้เข้าร่วมประชุมชี้แจงตามวาระที่เกี่ยวข้อง
เพื่อพิจารณาเรื่องต่างๆ ในหน้าที่ และร่วมพิจารณาด้วยความเป็นมืออาชีพและมีความอิสระ
ผลการประชุมทุกครั้งได้นำเสนอให้คณะกรรมการบริษัทรับทราบ ซึ่งมีสาระสำคัญสรุปได้ดังนี้

1. การจัดทำงบการเงินประจำปี 2549

งบการเงินของบริษัทและบริษัทย่อย
ได้จัดทำขึ้นตามมาตรฐานการบัญชีที่กำหนดโดยสภาวิชาชีพบัญชีในพระบรมราชูปถัมภ์
และได้รับการรับรองโดยส่วนราชการที่เกี่ยวข้อง เช่น กรมพัฒนาธุรกิจการค้า กระทรวงพาณิชย์
ตลาดหลักทรัพย์แห่งประเทศไทย และคณะกรรมการกำกับหลักทรัพย์และตลาดหลักทรัพย์
งบการเงินมีการเปิดเผยข้อมูลอย่างเพียงพอ
หากมีข้อสังเกตจากผู้สอบบัญชีก็ได้นำมาปรับปรุงการบันทึกบัญชีให้เหมาะสมยิ่งขึ้นเสมอ

2. ระบบการควบคุมภายใน

จากการประเมินระบบควบคุมภายในของบริษัทในปี 2549 เห็นว่า ระบบการควบคุมสินค้าคงเหลือ
ระบบการขายตรง และระบบการผลิต มีประสิทธิภาพดีพอ สามารถควบคุมอยู่ในระดับที่กำหนดได้
เว้นแต่ธุรกิจซื้อมาขายไป (Trading) ซึ่งเป็นธุรกิจใหม่ บริษัทยังขาดประสบการณ์
และไม่มีระเบียบการควบคุมภายในที่ชัดเจนเพียงพอที่จะให้พนักงานปฏิบัติได้อย่างมีประสิทธิภาพ
สมควรปรับปรุงให้เหมาะสมและรัดกุมยิ่งขึ้น
คณะกรรมการตรวจสอบได้สอบทานผลการตรวจสอบภายในตามแผนงานที่ได้กำหนดไว้ทุกไตรมาส
และได้ให้ข้อเสนอแนะกับสำนักตรวจภายในเป็นประจำทุกไตรมาส
เพื่อปรับปรุงให้การตรวจสอบภายในมีประสิทธิภาพยิ่งขึ้น

3. การกำกับดูแลกิจการที่ดี

บริษัทได้มีการกำหนดนโยบายการกำกับดูแลกิจการที่ดีไว้ตั้งแต่ปี 2547
และได้มีการปรับปรุงเพิ่มเติมเมื่อปี 2548
ให้มีเนื้อหาครอบคลุมและสอดคล้องต่อหลักการกำกับดูแลกิจการที่ดี
เมื่อเปรียบเทียบกับบริษัทจดทะเบียนอื่นในตลาดหลักทรัพย์แห่งประเทศไทย ในปี 2549
บริษัทได้รับการประเมินผลอยู่ในระดับดี (Good)

อนึ่ง คณะกรรมการบริษัทได้อนุมัติให้ประกาศใช้
จรรยาบรรณทางธุรกิจเพิ่มเติมในส่วนของนโยบายการกำกับดูแลกิจการที่ดีของบริษัท
เพื่อให้พนักงานทุกระดับยึดถือเป็นแนวทางในการปฏิบัติงานอย่างมีคุณภาพและคุณธรรม
ตามหน้าที่และความรับผิดชอบที่ได้รับมอบหมาย
เพื่อให้สอดคล้องกับนโยบายการกำกับดูแลกิจการที่ดีของบริษัทด้วย

4. การบริหารความเสี่ยง

คณะกรรมการตรวจสอบ ได้มีการประสานงานกับคณะอนุกรรมการบริหารความเสี่ยงของบริษัท
ทั้งความเสี่ยงในด้านการเงิน ด้านการดำเนินงาน ด้านธุรกิจ และด้านจากเหตุภายนอก
เพื่อหาทางขจัดความเสี่ยงให้ลดลงอยู่ในระดับที่ยอมรับได้
และเสนอแนะให้จัดทำแผนป้องกันความเสี่ยงแต่ละประเภทไว้
โดยเฉพาะจากเหตุภายนอกที่อาจจะเกิดขึ้น เช่น การเปลี่ยนแปลงของราคาน้ำมัน ราคาวัตถุดิบ
เป็นต้น ซึ่งจะมีผลกระทบต่อต้นทุนการผลิตสินค้าหลักของบริษัท

5. การแต่งตั้งผู้สอบบัญชีประจำปี 2550

คณะกรรมการตรวจสอบ ได้มีหนังสือเชิญให้สำนักงานสอบบัญชีที่มีมาตรฐานการสอบบัญชีที่เป็นที่ยอมรับ
เข้าร่วมเสนอราคาค่าสอบบัญชีของบริษัท สำหรับรอบระยะเวลาบัญชีประจำปี 2550 จำนวน 4 ราย
คณะกรรมการตรวจสอบได้พิจารณาข้อเสนอของแต่ละรายแล้วมีความเห็นว่า
สมควรเสนอต่อที่ประชุมผู้ถือหุ้นของบริษัท เพื่อให้แต่งตั้ง นายประสัณห์ เชื้อพานิช
ผู้สอบบัญชีรับอนุญาตเลขที่ 3051 หรือนางสาวแน่งน้อย เจริญทวีทรัพย์ ผู้สอบบัญชีรับอนุญาตเลขที่
3044 หรือนางณฐพร พันธุ์อุดม ผู้สอบบัญชีรับอนุญาตเลขที่ 3430 แห่งบริษัท
ไพร้ซวอเตอร์เฮาส์คูเปอร์ส เอบีเอเอส จำกัด เป็นผู้สอบบัญชีของบริษัท
สำหรับรอบระยะเวลาบัญชีประจำปี 2550 โดยมีค่าตอบแทน 2,200,000 บาท
(สองล้านสองแสนบาทถ้วน)

[]

ในนามคณะกรรมการตรวจสอบ

(นายวิโรจน์ เลาหะพันธุ์)

ประธานคณะกรรมการตรวจสอบ

กรุงเทพมหานคร

15 กุมภาพันธ์ 2550